बेगम जी दा लाबा ते बन्धा-सुत्था बी उंदी शकल-सूरत कन्ने गै मेल खंदा हा। म्हीन बसैती दुपट्टा, ते केचकी दा पिंडे कन्ने बनके दा सलूका, सूही ग्रंट दी सुत्थन लग्गी दी ही। कन्नें च याकूत दे कांटे, ते नक्कै च हीरे वाला लौंग, गलै च सुन्ने दा सादा हार, हत्थें च सुन्ने दी सिमरनैन, ते बाहें च नौ रन्न, पैरें च सुन्ने दिआं कड़ियां पेदियां हियां। सूरत सादा पुशाक ते मुनासब बंधे-सुत्थें आली इक साख्यात मूरत मेरे सामनै बराजमान ही। ते औं टऊ होई दी उस मूरतै पासै दिखा करदी ही। ते मेरी नोहार जनेई-वी है, तुसाढ़े सामनै ऐ। पर जकीन करी मन्नेओ, ‘रूसबा’ साब! जे ओबी घराई-घराई मेरे पासै गै दिक्खा करदियां हियां। मतलब ए, जे अक्खीं चार हियां होई दियां।